Varkgriep: “Geen uitbreek in SA”Argieffoto Die Instituut vir Oordraagbare Siektes (Nios) het Woensdag verseker dat daar nie ŉ uitbreek van die H1N1-virus, ook bekend as varkgriep, in Suid-Afrika is nie. EWN het berig hulle is bewus van ten minste 20 mense wat met die griep diagnoseer is, en minstens een persoon wat weens die virus gesterf het. Barry Schoub, ŉ woordvoerder van Nios, het aan EWN gesê daar is niks ongewoon oor mense wat met die griep diagnoseer word nie. “Dit is ‘n normale griep wat ons elke winter kry,” het hy gesê. Aaron Motsoaledi, die minister van gesondheid, het die publiek ook verseker dat daar geen rede is om paniekerig te raak nie. Joe Maila, die minister se woordvoerder, het ook bevestig dat daar nie ŉ uitbreek in die land is nie. Varkgriep is behandelbaar met antivirale medikasie wat volop in Suid-Afrika beskikbaar is. Die simptome daarvan is ŉ loop- of toe neus, koors, spierkrampe, hoes, kort asem, borspyn, aanhoudende braking, diarree en tekens van dehidrasie. Mense wat aan die simptome ly word aangeraai om hul dokter te gaan sien.